
ΕΚΔΗΛΩΣΗ ΤΟΥ ΣΥΛΛΟΓΟΥ ΓΙΑ ΤΑ ΠΑΙΔΙΑ

ΘΕΑΤΡΙΚΗ ΠΑΡΑΣΤΑΣΗ ΘΙΑΣΟΥ ΗΛΙΑ ΚΑΡΕΛΛΑ 

"ΟΜΗΡΟΥ ΟΔΥΣΣΕΙΑ" 

Θέατρο Κάππα (Κυψέλης 2, Πεδίον του Άρεως) 
Κυριακή 17 Ιανουαρίου 2027 – ΩΡΑ 14:30 
Συνάδελφοι, συναδέλφισσες
Σας ενημερώνουμε, προκειμένου να κάνετε τον προγραμματισμό σας, ότι ο Σύλλογός μας  θα προσφέρει δωρεάν στα παιδιά των συναδέλφων την παρακολούθηση της θεατρικής παράστασης «Ομήρου ΟΔΥΣΣΕΙΑ», στο Θέατρο Κάππα (Κυψέλης 2, Πεδίον του Άρεως), την Κυριακή 17 Ιανουαρίου 2027 – ώρα έναρξης 14:30 (ώρα προσέλευσης 14:00). Ένα από τα σημαντικότερα έργα της αρχαίας ελληνικής επικής ποίησης μεταφέρεται στη σκηνή μέσα από μια σύγχρονη θεατρική πρόταση υψηλής αισθητικής. 

11 καλλιτέχνες επί σκηνής δημιουργούν έναν πολυπρόσωπο κόσμο μεταμορφώσεων. Οι ηθοποιοί, οι γιγαντοφιγούρες, οι σκιές και οι ειδικές κατασκευές συνθέτουν μια εικαστική «Οδύσσεια» γεμάτη συμβολισμούς και εικόνες. Η μουσική δημιουργείται ζωντανά επί σκηνής μέσα από δύο διαφορετικούς μουσικούς κόσμους: τα παραδοσιακά τραγούδια της Αρετής Κετιμέ και τις πρωτότυπες συνθέσεις των String Demons. 
Μια «Οδύσσεια» - ταξίδι επιστροφής, μνήμης και εσωτερικής αναζήτησης - που φέρνει τα παιδιά σε επαφή με το κλασικό έργο μέσα από μια σύγχρονη βιωματική εμπειρία, φωτίζοντας παράλληλα τη μνήμη και το τραύμα που αφήνει ο πόλεμος στον άνθρωπο. Ένα ταξίδι όπου ο καθένας μπορεί να γίνει ήρωας και να ανακαλύψει τη δική του Ιθάκη. 
Η είσοδος στο θέατρο για τα παιδιά και τους συνοδούς τους θα γίνεται με την επίδειξη της κάρτας μέλους του ΣΥΠΑ.
Για το Δ.Σ.                                    

